CELEX: 32009D0603
Language: bg
Date: 2009-08-05 00:00:00
Title: 2009/603/ЕО: Решение на Комисията от 5 август 2009 година относно установяване на изисквания за регистриране на производители на батерии и акумулатори в съответствие с Директива 2006/66/ЕО на Европейския парламент и на Съвета (нотифицирано под номер C(2009) 6054) (Текст от значение за ЕИП)

8.8.2009   
            
            
               BG
            
            
               Официален вестник на Европейския съюз
            
            
               L 206/13
            
         
      РЕШЕНИЕ НА КОМИСИЯТА
   
   от 5 август 2009 година
   относно установяване на изисквания за регистриране на производители на батерии и акумулатори в съответствие с Директива 2006/66/ЕО на Европейския парламент и на Съвета
   (нотифицирано под номер C(2009) 6054)
   (текст от значение за ЕИП)
   (2009/603/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2006/66/ЕО на Европейския парламент и на Съвета от 6 септември 2006 г. относно батерии и акумулатори и отпадъци от батерии и акумулатори, и за отмяна на Директива 91/157/ЕИО (1), и по-специално член 17 от нея,
   като има предвид, че:
   
               (1)
            
            
               В Директива 2006/66/ЕО се изисква производителите на батерии и акумулатори да се регистрират. С оглед избягване на излишната административна тежест за тези производители е необходимо установяването на процедурни изисквания, приложими на равнище Общност.
            
         
               (2)
            
            
               Уместно е да се уточнят изискуемите от производителите на батерии и акумулатори сведения при заявката им за регистрация, като се избегне всякакво припокриване с изисквания, свързани с други регистрационни процедури.
            
         
               (3)
            
            
               С оглед избягване на излишната административна тежест за заинтересованите производители всички регистрационни такси следва да бъдат съответстващи и основаващи се на съответните разходи.
            
         
               (4)
            
            
               Мерките, предвидени в настоящото решение, са в съответствие със становището на Комитета, учреден по член 18, параграф 1 от Директива 2006/12/ЕО на Европейския парламент и на Съвета (2),
            
         ПРИЕ НАСТОЯЩОТО РЕШЕНИЕ:
   Член 1
   Изисквания за регистрация
   Регистрирането на производителите на батерии и акумулатори се извършва на хартиен носител или по електронен път от националните власти или овластени от съответната държава-членка национални организации за отговорност на производителите, наричани оттук нататък „регистриращи органи“.
   Регистрационната процедура може да бъде част от друга процедура по регистрация на производител.
   Производителите на батерии и акумулатори се регистрират само веднъж в държавата-членка, на чийто пазар за първи път комерсиализират професионално батерии и акумулатори, като при регистрацията им се предоставя регистрационен номер.
   Член 2
   Изискуеми от производителите сведения
   Производителите на батерии и акумулатори предоставят на регистриращите органи посочените в приложението сведения.
   За целите на посочената в член 1, втора алинея регистрация производителите на батерии и акумулатори не са задължени да предоставят други сведения, освен посочените в приложението.
   Член 3
   Регистрационни такси
   Регистриращите органи могат да налагат регистрационни такси, при условие че последните са основаващи се на разходите и пропорционални.
   Регистриращите органи, които налагат регистрационни такси, уведомяват компетентните национални органи за методологията при изчисляването им.
   Член 4
   Промяна на регистрационните данни
   Държавите-членки гарантират, че при промяна в предоставените в съответствие с приложението към настоящото решение данни, производителите уведомяват съответните регистриращи органи за това в едномесечен срок от въвеждането на промяната.
   Член 5
   Отписване
   Когато производител престане да бъде такъв в държава-членка, той се отписва, като уведомява за това съответния регистриращ орган.
   Член 6
   Адресати на настоящото решение са държавите-членки.
   
      Съставено в Брюксел на 5 август 2009 година.
      
         
            За Комисията
         
         Stavros DIMAS
         
         
            Член на Комисията
         
      
   
   
      (1)  ОВ L 266, 26.9.2006 г., стр. 1.
   
      (2)  ОВ L 114, 27.4.2006 г., стр. 9.
   
      ПРИЛОЖЕНИЕ
      
         ИЗИСКУЕМИ ПРИ РЕГИСТРАЦИЯТА СВЕДЕНИЯ
      
      
                  1.
               
               
                  Име на производителя и ако е приложимо — търговски марки, които той използва при дейността си в държавата-членка.
               
            
                  2.
               
               
                  Адрес(и) на производителя: пощенски код и населено място, име и номер на улица, държава, адрес на сайта, лице за контакт, телефон, факс и електронна поща (ако има такава).
               
            
                  3.
               
               
                  Индикация на вида комерсиализирани от производителя батерии и акумулатори: преносими батерии и акумулатори, батерии и акумулатори с промишлено предназначение или батерии и акумулатори за автомобилния транспорт.
               
            
                  4.
               
               
                  Сведения за начина, по който производителят изпълнява задълженията си: чрез колективна или индивидуална схема.
               
            
                  5.
               
               
                  Дата на заявлението за регистрация.
               
            
                  6.
               
               
                  Национален идентификационен код на производителя, както и негов европейски или национален данъчен номер (по избор).
               
            
                  7.
               
               
                  Декларация, удостоверяваща верността на предоставените сведения.